Longontsteking eis seun (10) ná landloop | Netwerk24
Deur Ischke De Jager 11 Junie 2019 13:55
'n Tienjarige skoolseun van Krugersdorp aan die Wes-Rand het Sondag aan longontsteking gesterf nadat hy Donderdag ná 'n landloopbyeenkoms siek gevoel het.
Connor Willson van die Laerskool Kenmare is Vrydag dokter toe en het medisyne ontvang. Hy het egter net sieker geword en is uiteindelik Saterdag in die hospitaal opgeneem, waar hy Sondagmiddag gesterf het.
" 'n Virus het sy organe in so 'n mate aangeval dat een van sy longe platgeval het. Sy liggaampie was so afgetakel van die virus en hy kon nie weerstand bied nie," sê past. Callie Venter van die Connexo-gemeente.
Hy het die dag van Connor se dood sy ouers in die hospitaal besoek en met die personeel gepraat.
Luidens 'n brief wat die Laerskool Kenmare Maandag aan die ouers gestuur het, het Connor se ma, Reinette, aan die skool bevestig dat hy aan longontsteking dood is.
Die longontsteking het 'n tekort aan suurstof veroorsaak en dit het tot 'n ineenstorting van sy organe gelei, aldus mev. Willson se terugvoering, lui die brief.